Diari Oficial de la Generalitat Valenciana


Sumari del DOGV 7190, del 13-01-2014 (2014/238)

DECRET 9/ 2014, de 10 de gener, del Consell, pel qual aprova el Reglament Orgànic i Funcional de la Conselleria de Benestar Social.
-----------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2014/01/10/9/dof/vci/html**

### Dades del document

Número de DOGV
:   7190

Data del DOGV
:   13-01-2014

Secció del DOGV
:   I. DISPOSICIONS GENERALS

Número del document
:   2014/238


Data del document
:   10-01-2014

Organisme emissor
:   Conselleria de Benestar Social

Tipus de document
:   Decret

Correcció d'errades

Anàlisi jurídica

 Descriptors 

:   * Conselleria de Benestar Social
    * reglament intern
    * legislació
    * administració regional
    * organització administrativa

DECRET 9/ 2014, de 10 de gener, del Consell, pel qual aprova el Reglament Orgànic i Funcional de la Conselleria de Benestar Social. [2014/238]  
PREÀMBUL  
  
L'experiència de la gestió acumulada des de l'aprovació del Decret 193/2012, de 21 de desembre, pel qual es va aprovar el Reglament Orgànic i Funcional de la Conselleria de Benestar Social, aconsellen actualitzar l'estructura de la Conselleria, fent-la més flexible, capaç d'afrontar i donar resposta als nous reptes en el context socioeconòmic actual.  
En conseqüència, resulta necessària l'aprovació d'un nou Reglament Orgànic i Funcional de la Conselleria de Benestar Social que determine les competències que s'atribuïxen als òrgans superiors i centres directius que la componen, així com les unitats administratives de rang superior que s'adscriuen a cada un d'estos.  
Per tot això, de conformitat amb el que establixen els articles 28.f i 64 de la Llei 5/1983, de 30 de desembre, del Consell, a proposta de la consellera de Benestar Social i amb la deliberació prèvia del Consell, en la reunió del dia 10 de gener de 2014,  
  
DECRETE  
  
TÍTOL I  
Disposicions generals  
  
Article 1. La Conselleria de Benestar Social  
1. La Conselleria de Benestar Social és el departament al qual li corresponen exercir les competències en matèria de polítiques de prestació social, servicis socials, dependència, persones amb discapacitat, família, menors, adopcions, joventut, dona, cooperació al desenrotllament i immigració, voluntariat social i solidaritat.  
2. Territorialment, la conselleria s'organitza en servicis centrals i direccions territorials i, funcionalment, en òrgans superiors del departament, nivell directiu i nivell administratiu.  
3. Els servicis centrals estenen la seua competència a tot l'àmbit de la Comunitat Valenciana i les direccions territorials a l'àmbit provincial respectiu.  
  
Article 2. Dels òrgans superiors i del nivell directiu  
Sota la dependència de la persona titular del departament, la Conselleria de Benestar Social està integrada pels òrgans superiors i centres directius següents:  
1. Secretaria Autonòmica d'Autonomia Personal i Dependència.  
2. Secretaria Autonòmica de Servicis Socials i Solidaritat.  
3. Subsecretaria.  
4. Direcció General de Persones amb Discapacitat.  
5. Direcció General de Dependència i Majors.  
6. Direcció General de Família i Dona.  
7. Direcció General de Servicis Socials i Menor  
8. Direcció General d'Integració, Inclusió Social i Cooperació.  
9. Direcció General de la Joventut.  
  
Article 3. Del nivell administratiu  
El nivell administratiu de la conselleria està constituït per totes les unitats dependents directament dels òrgans superiors i del nivell directiu.  
  
TÍTOL II  
De l'estructura i competències dels òrgans superiors, directius i servicis centrals de la conselleria  
  
CAPÍTOL I  
Del conseller o consellera  
  
Article 4. De les atribucions del conseller o consellera de Benestar Social  
1. El conseller o consellera de Benestar Social és l'òrgan jeràrquic superior del departament i exercix totes les atribucions conferides per la Llei 5/1983, de 30 de desembre, del Consell, així com qualsevol altra que li atorgue l'ordenament jurídic en l'àmbit competencial assignat a la conselleria.  
2. La persona titular de la Conselleria, sota la superior autoritat del Consell, assumix la representació orgànica de la Conselleria de Benestar Social davant de qualsevol classe d'institucions públiques i privades.  
3. Correspon al conseller o consellera de Benestar Social la presidència de l'Institut Valencià de la Joventut (IVAJ) i la presidència de l'Institut Valencià d'Acció Social (IVAS).  
  
Article 5. Dels gabinets  
1. El Gabinet de la persona titular de la Conselleria és la unitat de suport, assessorament i assistència immediata al titular del departament, de qui depén directament.  
2. El Gabinet té a càrrec seu el manteniment de les relacions del titular del departament amb els alts òrgans i institucions de la Generalitat, de l'Estat i de les altres administracions públiques. També té a càrrec seu les relacions informatives i amb els mitjans de comunicació referents a competències de la conselleria, així com l'exercici de totes les funcions que se li encomanen.  
3. Depenent funcionalment de la persona titular de la Conselleria i orgànicament de la Subsecretaria, a la Subdirecció General del Gabinet Tècnic, li corresponen les funcions que concernixen a assessorament tècnic, informes, estudis, documentació i seguiment parlamentari.  
  
4. La Subdirecció General del Gabinet Tècnic s'estructura en els servicis següents:  
a) Servici d'Informes i Activitat Parlamentària, al qual correspon assessorar, d'acord amb criteris de competència tècnica i des d'una perspectiva pluridisciplinària, la persona titular del departament, elaborar i analitzar la informació i documentació sobre les matèries pròpies de la Conselleria, preparant els informes i estudis tècnics i memòries necessaris, proposar i tramitar les actuacions de la Conselleria relacionades amb l'activitat parlamentària.  
b) Servici de Documentació, Publicacions i Estadística Departamental al qual correspon gestionar les bases de dades documentals d'interés per a la Conselleria, col·laborar en el tractament, organització i recuperació de la documentació rellevant per al desenrotllament de les funcions d'assessorament corresponents a la Subdirecció General, supervisar la informació, estudis i estadístiques així com proposar i elaborar publicacions i estadístiques en matèries que siguen competència de la Conselleria.  
c) Servici d'Innovació i Projectes Europeus, al qual correspon: impulsar, col·laborar en la tramitació i, si és el cas, elaborar normes, plans i projectes d'actuació que potencien la innovació en polítiques socials; coordinar la participació dels òrgans de la Conselleria en projectes externs en les matèries en què tinguen competència; elaborar la proposta de projectes europeus relatius a polítiques socials competència de la Conselleria i dur a terme el seu seguiment coordinant-se, a este efecte, amb els òrgans directius de l'Administració del Consell competents en matèria de projectes europeus.  
  
Article 6. De la substitució en cas d'absència o malaltia  
1. En els casos d'absència o malaltia de la persona titular del departament serà aplicable el que disposa l'apartat 1.i) de l'article 12 de la Llei del Consell.  
2. Fins que es resolga la substitució, les competències d'aquella com a titular del departament seran exercides temporalment per les persones titulars de les secretaries autonòmiques, i en este cas se seguirà l'orde relacional establit en l'article 2 d'este reglament, a excepció de les que li correspon com a membre del Consell.  
3. Per a la substitució de les persones titulars de les secretaries autonòmiques, subsecretaria i direccions generals, s'estarà així mateix a l'orde establit en l'esmentat article.  
4. El que establixen els paràgrafs anteriors s'entén sense perjuí del que, si és el cas, dispose la persona titular de la Conselleria mitjançant una resolució.  
  
  
CAPÍTOL II  
De la Secretaria Autonòmica d'Autonomia Personal i Dependència  
  
Article 7. De la Secretaria Autonòmica d'Autonomia Personal i Dependència  
1. Sota l'autoritat de la persona titular de la Conselleria de Benestar Social, la Secretaria Autonòmica d'Autonomia Personal i Dependència és l'òrgan superior que exercix les competències que li atribuïx l'article 68 de la Llei del Consell, en matèria de coordinació de les polítiques de promoció de l'autonomia personal i atenció a les persones en situació de dependència, a les persones amb discapacitat i majors.  
  
2. La Secretaria Autonòmica d'Autonomia Personal i Dependència està integrada per la Direcció General de Persones amb Discapacitat i per la Direcció General de Dependència i Majors.  
  
Article 8. De la Direcció General de Persones amb Discapacitat  
1. La Direcció General de Persones amb Discapacitat és el centre directiu dependent de la Secretaria Autonòmica d'Autonomia Personal i Dependència al qual li corresponen les competències de proposta, programació i execució de les polítiques generals en matèria d'atenció a les persones amb discapacitat, promoció de l'autonomia personal, així com la coordinació de centres propis, assistència social a persones amb malaltia mental crònica i equipament de centres.  
2. Corresponen a la direcció general les competències següents:  
a) Planificar, ordenar, coordinar i dirigir els recursos i servicis d'atenció a les persones amb discapacitat tendint a facilitar la seua integració en la societat.  
b) Fomentar la realització d'activitats, servicis i programes tendents a millorar la qualitat de vida de les persones amb discapacitat. En particular, promoure les actuacions necessàries tendents a facilitar l'accessibilitat universal i prestar assistència tècnica als centres i servicis, tant de caràcter públic com privat, que actuen en l'àmbit de l'atenció a les persones amb discapacitats físiques, psíquiques, sensorials, així com a les persones amb malaltia mental crònica, siguen o no dependents.  
  
c) Coordinar l'actuació de l'IVAS i la resta d'òrgans públics d'atenció a les persones amb discapacitat.  
d) Prestar els servicis i gestionar els centres d'atenció a les persones amb discapacitat titularitat de la Generalitat.  
e) Gestionar els concerts, subvencions i altres prestacions econòmiques en matèria de la seua competència.  
f) Supervisar les actuacions de les entitats destinades a l'atenció i promoció de les persones amb discapacitat i de persones amb malaltia mental crònica.  
g) Protegir els interessos patrimonials de les persones incapacitades sotmeses a càrrecs tutelars de la Generalitat.  
h) Establir totes les accions que siguen necessàries amb les administracions locals, per a aconseguir una coordinació eficaç en polítiques socials de la seua àrea funcional.  
i) Dirigir i coordinar tècnicament i funcionalment, en les matèries de la seua competència, les actuacions de les direccions territorials.  
j) Executar qualssevol altres funcions que se li assigne, pels titulars dels òrgans de què depenga jeràrquicament, en matèries del seu àmbit d'actuació funcional.  
3. De la Direcció General de Persones amb Discapacitat depenen la Subdirecció General de Persones amb Discapacitat, la comesa de la qual és la coordinació, gestió i execució de les polítiques establides per la Direcció General, servint-se de les unitats administratives que en depenen. Igualment exercirà les facultats que li delegue o encomane expressament la Direcció General.  
  
Esta Subdirecció General s'estructura en els servicis següents:  
3.1.1. Servici d'Atenció Social i Gestió de Centres de Persones amb Discapacitat, al qual li corresponen les funcions següents:  
a) Donar suport a la Direcció General per al desenrotllament de polítiques de prevenció, rehabilitació, inclusió, atenció social i tractament de persones afectades per tot tipus de discapacitat.  
b) Desenrotllar les actuacions relatives a la inserció sociolaboral, socioeducativa, i sociocultural de les persones amb discapacitat, en coordinació amb altres conselleries i organismes.  
c) Coordinar l'accés de les persones afectades per tot tipus de discapacitat als recursos disponibles en l'àrea funcional de la direcció general.  
d) Proposar plans de modernització de les infraestructures dels centres d'atenció a les persones amb discapacitat, així com els criteris de qualitat exigibles a estos.  
e) Supervisar les actuacions de les entitats destinades a l'atenció i promoció de persones amb discapacitat.  
f) Supervisar i coordinar les actuacions en matèria de guarda i protecció de persones i béns sotmesos a càrrecs tutelars de la Generalitat.  
  
g) Elaborar les propostes de normes de règim intern dels centres així com propostes de projectes normatius en relació amb les funcions atribuïdes.  
h) Tramitar i instruir els expedients de sol·licitud de responsabilitat patrimonial de la Conselleria de Benestar Social, per fets succeïts en el funcionament dels centres de persones amb discapacitat, així com els procediments sancionadors en l'àmbit de les persones amb discapacitat.  
  
i) Elaborar i coordinar el seguiment dels convenis amb entitats d'atenció a persones amb discapacitat, gestionar els concerts i, si és el cas, subvencions amb els centres d'atenció social a les persones amb discapacitat i coordinar la gestió dels centres d'atenció a persones amb discapacitat de titularitat de la Generalitat..  
j) Elaborar les propostes dels projectes normatius i de convocatòries relatives a l'àmbit de les funcions atribuïdes.  
k) Aquelles altres que en el marc del seu àmbit funcional se li encomanen per la Direcció General.  
3.1.2. Servici de Gestió de Programes de Persones amb Discapacitat, al qual li corresponen les funcions següents:  
a) Promoure les activitats i servicis relacionats amb la millora de l'autonomia de les persones amb discapacitat, així com l'accés a les noves tecnologies.  
b) Realitzar les activitats d'investigació, formació, sensibilització i difusió de la realitat que presenta el sector social de les persones amb discapacitat.  
c) Disposar i organitzar la recollida de dades estadístiques, en especial, recollir dades sobre la demanda de servicis i recursos disponibles.  
d) Coordinar l'execució dels programes d'ajudes tècniques i de desenrotllament personal, així com dels productes de suport, en especial les actuacions relacionades amb la tinença de gossos d'assistència.  
e) Realitzar les actuacions orientades a assegurar els adequats nivells de qualitat i prestació de servicis en els centres d'atenció a persones amb discapacitat, tant públics com privats, així com el control dels requisits i normes que han de complir estos.  
f) Coordinar les actuacions en matèria d'oci, temps lliure i vacacions de les persones amb discapacitat.  
g) Disseny i execució de programes de cooperació social i convivència dirigits a la integració social de les persones amb discapacitat, a través d'entitats locals i associacions sectorials.  
h) Elaborar les propostes dels projectes normatius i de convocatòries relatives a l'àmbit de les funcions atribuïdes.  
i) Aquelles altres que en el marc del seu àmbit funcional se li encomanen per la Direcció General.  
  
Article 9. Direcció General de Dependència i Majors  
1. La Direcció General de Dependència i Majors és el centre directiu dependent de la Secretaria Autonòmica d'Autonomia Personal i Dependència, al qual li corresponen les competències de proposta, programació i execució de les polítiques generals en matèria d'atenció a les persones en situació de dependència i la participació activa de les persones majors en la societat.  
La Direcció General prestarà especial atenció, en el cas de les persones majors, al desenrotllament i posada en marxa d'activitats lúdiques, d'oci i temps lliure, així com a les activitats culturals i les relacionades amb les noves tecnologies.  
2. Corresponen a la Direcció General les competències següents:  
  
a) Planificar i coordinar els recursos i servicis d'atenció a les persones en situació de dependència.  
b) Establir, programar i gestionar els procediments destinats al reconeixement de la situació de les persones dependents, la gestió i supervisió dels servicis i prestacions que li corresponguen incloent l'elaboració dels programes individuals d'atenció.  
c) Supervisar i avaluar periòdicament el funcionament del sistema d'atenció a la dependència en l'àmbit de la Comunitat Valenciana.  
  
d) Aportar a l'Administració General de l'Estat la informació necessària per a aplicar els criteris de finançament del nivell acordat i la percepció del nivell mínim de protecció garantit. Informar sobre el marc de cooperació interadministrativa amb l'Administració General de l'Estat, que es desenrotllarà per mitjà dels corresponents convenis, en els quals s'acordaran els objectius, mitjans i recursos per a l'aplicació dels servicis i prestacions.  
e) Impulsar la formació en matèria de dependència de les persones professionals i cuidadores.  
f) Establir els mitjans de coordinació amb els òrgans de la Generalitat i la resta d'administracions públiques, per a la millor atenció de les persones incloses en l'àmbit d'actuació de la direcció general.  
  
g) Prestar els servicis i gestionar els centres especialitzats, centres de dia i d'atenció residencial per a persones majors.  
h) Elaborar programes i executar totes les mesures que s'orienten a fomentar la participació activa dels majors en la societat.  
i) L'assistència tècnica als centres i servicis, tant de caràcter públic com privat, que actuen en la seua àrea funcional.  
j) Gestionar els concerts, subvencions i altres prestacions econòmiques en matèria de la seua competència.  
k) Exercir la potestat sancionadora sobre els incompliments quant a requisits dels centres i servicis i respecte dels drets dels beneficiaris.  
  
l) Dirigir i coordinar tècnicament i funcionalment, en les matèries de la seua competència, les actuacions de les direccions territorials.  
M. Executar qualssevol altres funcions que se li assigne, pels titulars dels òrgans de què depenga jeràrquicament, en matèries del seu àmbit d'actuació funcional.  
3. De la Direcció General de Dependència i Majors depén la Subdirecció General de Dependència i Majors, la comesa de la qual és la coordinació, gestió i execució de les polítiques establides per la Direcció General servint-se de les unitats administratives que en depenen. Igualment exercirà les facultats que li delegue o encomane expressament la Direcció General.  
Esta subdirecció general s'estructura en els servicis següents:  
3.1 Servici d'Atenció a l'Usuari, Accés, Valoració i Ordenació de la dependència, al qual li corresponen les funcions següents:  
a) Establir, programar, gestionar i simplificar els procediments d'accés, valoració i reconeixement de la situació de dependència.  
b) Dissenyar i definir les característiques i contingut de la cartera de servicis i prestacions recollides en la legislació sobre dependència.  
c) Elaborar la normativa i instruccions necessàries per al correcte desplegament i aplicació de la legislació sobre dependència.  
d) Planificar i coordinar els recursos i servicis d'atenció a les persones en situació de dependència.  
e) Impulsar la formació en matèria de dependència de les persones professionals i cuidadores.  
f) Tramitar i resoldre les queixes i recursos dels usuaris en relació al funcionament de l'Administració respecte de la dependència.  
g) Establir els mecanismes de coordinació amb els diferents servicis socials i sanitaris en la prestació dels programes i servicis en l'àmbit de la dependència.  
h) Coordinació de la xarxa de servicis socials municipals d'atenció a la dependència.  
i) Supervisar la documentació que es reba en la Conselleria en matèria de dependència, així com el requeriment, si és el cas, de la documentació necessària per a procedir a la seua tramitació.  
j) Elaborar els programes individuals d'atenció.  
k) Elaboració de la normativa i instruccions necessàries per al correcte desplegament i aplicació de la Llei de la Dependència en l'àmbit de les seues competències, en col·laboració amb el Servici de Prestacions.  
l) Aquelles altres que en el marc del seu àmbit funcional se li encomanen per la Direcció General.  
3.2. Servici de Prestacions i Relacions amb altres Administracions Publiques en matèria de Dependència, al qual li corresponen les funcions següents:  
a) Establir i executar els procediments d'assignació, gestió i supervisió de les prestacions, a favor dels usuaris, derivades dels programes individuals d'atenció.  
b) Coordinar i gestionar els programes d'atenció a la dependència.  
  
c) Aportar a l'Administració General de l'Estat la informació necessària per a l'aplicació dels criteris de finançament del nivell acordat i per a la percepció del nivell mínim de protecció garantit.  
  
d) Realitzar l'avaluació periòdica del funcionament del sistema d'Atenció a la Dependència en l'àmbit de la Comunitat Valenciana en col·laboració amb el Servici d'Atenció a l'Usuari, Accés, Valoració i Ordenació de la Dependència.  
e) Aquelles altres que en el marc del seu àmbit funcional se li encomanen per la Direcció General.  
3.3 El Servici de Gestió de Centres i Programes de Persones Majors, al qual li corresponen les funcions següents:  
a) Gestionar la demanda de servicis d'atenció residencial, centres de dia i centres especialitzats d'atenció a persones majors.  
b) Assistir, coordinar i supervisar la gestió dels centres públics de persones majors adscrits a la direcció general.  
c) Realitzar actuacions orientades a garantir un adequat nivell de satisfacció dels usuaris dels centres i dels servicis que s'hi presten. En particular, elaborar plans de modernització de les infraestructures dels centres i establiment de criteris tècnics en matèria d'equipament d'estos.  
  
d) Preparar i gestionar els concerts i programes de finançament de places residencials, centres de dia i centres especialitzats d'atenció a majors, així com de les subvencions per al manteniment d'estos.  
  
e) Gestionar les subvencions destinades a equipament, reforma i construcció de centres.  
f) Dissenyar i implantar programes sociosanitaris en els centres, i desenrotllament dels mecanismes de coordinació amb els servicis sanitaris.  
g) Fer seguiment i avaluar les activitats dels centres públics per a atenció a persones majors i la implantació de programes i plans de qualitat i realització de tasques de control en estos.  
h) Elaborar programes i executar totes aquelles mesures que s'orienten a fomentar la participació activa dels majors en la societat.  
i) Dissenyar i executar activitats culturals, lúdiques, d'oci i temps lliure destinades a l'envelliment actiu així com programes de cooperació social i convivència dirigits a la integració social de les persones majors, a través d'entitats locals i associacions de majors.  
  
j) Elaborar les propostes dels projectes normatius i de convocatòries relatives a l'àmbit de les funcions atribuïdes.  
k) Aquelles altres que en el marc del seu àmbit funcional se li encomanen per la Direcció General.  
  
CAPÍTOL III  
De la Secretaria Autonòmica de Servicis Socials i Solidaritat  
  
Article 10. De la Secretaria Autonòmica de Servicis Socials i Solidaritat  
1. La Secretària Autonòmica de Servicis Socials i Solidaritat assumix les competències que li atribuïx l'article 68 de la Llei del Consell en matèria de direcció i execució de la política social i de família; menor, adopció, joventut, mediació, atenció i programes de la dona, conciliació, prevenció de la violència de gènere i atenció a les víctimes, servicis socials, inclusió social, integració de la immigració, cooperació al desenrotllament, voluntariat social i solidaritat.  
2. La Secretaria Autonòmica de Servicis Socials i Solidaritat està integrada per la Direcció General de Família i Dona, Direcció General de Servicis Socials i del Menor, Direcció General d'Integració, Inclusió Social i Cooperació i Direcció General de la Joventut.  
  
  
Article 11. Direcció General de Família i Dona.  
1. La Direcció General de Família i Dona és el centre directiu de la Secretaria Autonòmica de Servicis Socials i Solidaritat al qual li corresponen les competències en matèria de promoció i execució de les mesures necessàries per a assegurar una política integral en benefici de la família, així com les relatives a promoció i execució de mesures per a fer efectiu el dret a la igualtat de tracte i d'oportunitats entre dones i hòmens, promoció, participació i programes de la dona, prevenció de la violència de gènere i atenció a les víctimes.  
2. Corresponen a la Direcció General les competències següents:  
  
a) Vetlar per l'aplicació del principi d'igualtat d'oportunitats en les polítiques públiques de la Comunitat i, en particular, previndre conductes discriminatòries contra la dona. Implantar i executar programes que tinguen per objecte la promoció sociolaboral de les dones així com fomentar la participació social i el moviment associatiu d'estes.  
  
b) Previndre i contribuir a eliminar tota situació de violència contra la dona, així com coadjuvar en la tramitació de les denúncies que es formulen en tals situacions, prestar assessorament jurídic gratuït a les dones, informant, orientant i canalitzant-les cap a les institucions i organismes competents per a la resolució de la seua problemàtica; actuar contra la violència de gènere amb accions la seua prevenció i sensibilització. Garantir a les dones víctimes de violència de gènere el dret a l'assistència social integral des dels servicis d'atenció, emergència, suport i acollida per a la seua total recuperació, així com de les seues filles i fills menors.  
c) Fomentar i desenrotllar una cultura de família tendent a promoure el seu benestar, elaborar programes a favor de les famílies, prestant especial atenció als col·lectius més vulnerables i promoure els punts de trobada familiar.  
d) Impulsar actuacions dirigides a afavorir la conciliació de la vida personal, familiar i laboral.  
e) Dirigir, coordinar, realitzar el seguiment i avaluar els plans intersectorials d'actuació que desenrotlle el Consell en matèries de la seua competència.  
f) Prestar assistència tècnica als centres i servicis, tant de caràcter públic com privat, que actuen en l'àmbit de competències d'esta direcció general.  
g) Establir totes les accions que siguen necessàries amb altres administracions per a aconseguir una coordinació eficaç en polítiques socials de la seua àrea funcional.  
h) Gestionar els concerts, subvencions i altres prestacions econòmiques en matèria de la seua competència.  
i) Exercir la potestat sancionadora sobre els incompliments quant a requisits dels centres i servicis i respecte dels drets dels beneficiaris.  
  
j) Dirigir i coordinar, tècnicament i funcionalment, les actuacions de les direccions territorials en les matèries de la seua competència.  
k) Executar qualssevol altres funcions que se li assigne pels titulars dels òrgans de què depén jeràrquicament, en matèries del seu àmbit d'actuació funcional.  
3. De la Direcció General de Família i Dona depén la Subdirecció General de Família i Dona, la comesa de la qual és la coordinació, gestió i execució de les polítiques establides per la Direcció General, i se servix de les unitats administratives que en depenen. Igualment exercirà les facultats que li delegue o encomane expressament la Direcció General.  
La Subdirecció General s'estructura en els servicis següents:  
3.1 Servici de Gestió de Programes de Família i de Conciliació, al qual li corresponen les funcions següents:  
a) Preparar, tramitar, gestionar i portar el seguiment de subvencions i ajudes destinades a fomentar la protecció i promoció de la família, en especial, aquelles en situació de vulnerabilitat social.  
b) Impulsar i potenciar el teixit associatiu de l'àmbit familiar de la Comunitat Valenciana.  
c) Gestionar i impulsar els punts de trobada familiar i fomentar la mediació.  
d) Preparar, tramitar i gestionar els programes destinats a afavorir la conciliació de la vida personal, familiar i laboral.  
e) Prestar suport als òrgans consultius competents en matèria de conciliació i família així com informar les famílies de recursos i accions de conciliació dependents de la Conselleria de Benestar Social.  
  
f) Gestionar, en el marc de les iniciatives europees, projectes encaminats a afavorir la promoció i implantació de mesures de foment de la família i de la conciliació que coadjuven a aconseguir la igualtat d'oportunitats entre hòmens i dones.  
g) Col·laborar amb organismes, grups i entitats públiques i privades que realitzen programes o activitats de família i de la conciliació de la vida personal, familiar i laboral.  
h) Fomentar i avaluar els plans d'igualtat de les empreses, així com impulsar i assessorar el teixit empresarial de la Comunitat Valenciana en l'elaboració i implantació d'estos plans tendents a garantir la conciliació de la vida personal, familiar i laboral.  
i) Aquelles altres que en el marc del seu àmbit funcional se li encomanen per la Direcció General.  
3.2 Servici de Promoció de la Igualtat d'Oportunitats, al qual li corresponen les funcions següents:  
a) Estudiar i proposar programes, mesures i normes que tinguen per objecte promoure l'exercici efectiu del dret constitucional d'igualtat i, en particular, la prevenció de conductes discriminatòries en tots els àmbits.  
b) Coordinar l'actuació dels diversos organismes i entitats de la Generalitat a fi de promoure la plena participació de la dona i impulsar la prestació de servicis dirigits a les dones, sobretot, d'aquells tendents a pal·liar situacions de greus carències.  
c) Coordinar i realitzar el seguiment i avaluació del Pla d'Igualtat d'Oportunitats entre dones i hòmens i del grau de compliment de la legislació sobre igualtat entre dones i hòmens així com impulsar l'elaboració i implantació de plans municipals d'igualtat d'oportunitats.  
  
d) Fomentar la realització i dur a terme el posterior seguiment dels convenis i concerts amb empreses i entitats l'objecte dels quals siga la prevenció de conductes discriminatòries. En especial es procurarà l'atenció integral a dones en situació de vulnerabilitat i risc d'exclusió social, així com la integració social i laboral d'estes  
e) Convocar, resoldre i portar el seguiment de les subvencions i ajudes tendents a fer efectiu el principi d'igualtat d'oportunitats entre dones i hòmens, prevenció de conductes discriminatòries, atenció de la dona en situació o risc d'exclusió social, integració i promoció sociolaboral de les dones i foment de l'associacionisme femení.  
  
f) L'autorització dels centres d'acollida i vivendes tutelades per a dones en situació o risc d'exclusió social, suport tècnic i seguiment del funcionament d'estos.  
g) Realitzar i promoure estudis sobre la situació de la dona a la Comunitat Valenciana, així com fomentar l'eradicació de conductes socials discriminatòries a través de campanyes de sensibilització, jornades i tallers l'objectiu dels quals siga promoure una imatge diversificada i realista de les dones i hòmens en la societat valenciana.  
h) Prestar suport tècnic als diferents òrgans consultius en matèria de dona i igualtat d'oportunitats dependents de la Conselleria de Benestar Social.  
i) Impulsar i gestionar els fons bibliogràfics especialitzats en dona titularitat de la Direcció General.  
j) Coadjuvar en la tramitació de denúncies que es formulen davant de situacions de discriminació i abús contra les dones.  
k) Aquelles altres que en el marc del seu àmbit funcional se li encomanen per la Direcció General.  
3.3 Servici de Prevenció de la Violència de Gènere i Atenció a les Víctimes, al qual li corresponen les funcions següents:  
a) Realitzar totes les actuacions possibles encaminades a l'eliminació de tota situació de violència, directa o indirecta, sobre la dona, i coadjuvar en la tramitació de les denúncies que es formulen contra tals situacions així com informar i sensibilitzar la ciutadania per a previndre i eliminar esta violència.  
b) Promoure l'elaboració d'estudis i investigacions sobre la violència contra la dona que permeten la seua prevenció, detecció, atenció i eradicació.  
c) Coordinar, fer seguiment i avaluar els plans per a combatre la violència de gènere.  
d) Atendre de forma integral i continuada la problemàtica de les dones víctimes d'agressions, maltractaments físics i/o psíquics, violacions, abusos sexuals i assetjament sexual des dels diferents enfocaments professionals. En particular, se'ls prestarà assessorament jurídic gratuït, atenció psicològica, assessorament per a la inserció sociolaboral i se'ls orientarà cap a les institucions i organismes competents per a la resolució de la seua problemàtica.  
e) Garantir a les dones víctimes de violència de gènere i als seus fills i filles menors els servicis socials d'atenció, emergència, suport i acollida per a la seua recuperació integral.  
f) Actuar com a òrgan competent per a procedir a l'autorització dels centres d'acollida i d'emergència per a dones víctimes de violència de gènere, prestant-ne el suport tècnic i realitzant-ne el seguiment del funcionament.  
g) Prestar suport tècnic als diferents òrgans consultius en matèria de violència contra la dona dependent de la Conselleria de Benestar Social.  
  
h) Aquelles altres que en el marc del seu àmbit funcional se li encomanen per la Direcció General.  
  
Article 12. De la Direcció General de Servicis Socials i Menor  
1. La Direcció General de Servicis Socials i del Menor és el centre directiu de la Secretaria Autonòmica de Servicis Socials i Solidaritat, al qual li corresponen les competències en matèria de servicis socials i menor, esta última derivada de l'aplicació de la legislació vigent en matèria de protecció i responsabilitat penal de menors.  
  
2. Corresponen a la Direcció General les competències següents:  
  
a) Garantir l'accés dels usuaris al sistema valencià de servicis socials i, en particular dirigir el sistema valencià de renda garantida de ciutadania.  
b) Fomentar, fer seguiment i avaluar els projectes de gestió de servicis socials bàsics de les corporacions locals.  
c) Gestionar la prestació dels servicis i la gestió dels centres de servicis socials que siguen titularitat de la Generalitat.  
d) Planificar, coordinar i impulsar les facultats protectores sobre menors que competixen la Generalitat en matèria de desemparament, guarda, tutela, acolliment residencial, acolliment familiar i adopció nacional i internacional.  
e) Fomentar i portar a efecte la formalització d'acords de col·laboració, contractes, concerts, prestacions, ajudes i subvencions en l'àmbit de la seua competència.  
f) Coordinar les competències atribuïdes a la Generalitat i a les entitats públiques en l'execució de mesures judicials per a menors infractors  
  
g) Coordinar els recursos de reeducació i reinserció social de menors infractors, així com la gestió de personal dels equips tècnics de menors.  
h) Elaborar, promoure i executar les mesures per a assegurar una política integral en benefici del menor, exercint les funcions que la normativa vigent atribuïx a la Generalitat en matèria de protecció de menors, reeducació i reinserció social de menors infractors.  
i) L'assistència tècnica als centres i servicis, tant de caràcter públic com privat, que actuen en l'àmbit de la protecció de menors i la reeducació de menors infractors.  
j) Supervisar les actuacions relatives als servicis i centres en l'àmbit de les seues competències, incloent-ne els tràmits d'autorització, així com l'exercici de la facultat sancionadora, sense perjuí de les funcions que té assignades la Subdirecció General de Qualitat i Ordenació de Centres.  
k) Planificar i impulsar les actuacions corresponents a l'exercici dels recursos preventius de risc, de protecció i d'inserció social en matèria de menors, i coordinació amb els servicis de les xarxes públiques d'atenció primària i especialitzada.  
l) Gestionar i fer seguiment de contractes, concerts, convenis, subvencions i altres prestacions econòmiques en l'àmbit de la seua competència.  
M. Impulsar i tramitar les actuacions i canvis legislatius que, en l'àmbit de les competències de la Generalitat, i dins de l'àmbit d'actuació funcional que li corresponga.  
n) Dirigir i coordinar tècnicament i funcionalment, en les matèries de la seua competència, les actuacions de les direccions territorials.  
o) Executar qualssevol altres funcions que se li assigne, pels titulars dels òrgans de què depenga jeràrquicament, en matèries del seu àmbit d'actuació funcional.  
3. De la Direcció General de Servicis Socials i Menor depén la Subdirecció General de Servicis Socials i Menor, la comesa de la qual és la coordinació, gestió i execució de les polítiques establides per la Direcció General servint-se de les unitats administratives que en depenen. Igualment exercirà les facultats que li delegue o encomane expressament la Direcció General.  
La Subdirecció General de Servicis Socials i Menor s'estructura en els servicis següents:  
3.1 El Servici de Coordinació dels Servicis Socials Generals, al qual li corresponen les funcions següents:  
a) La gestió i coordinació dels programes de servicis socials bàsics de les corporacions locals.  
b) La supervisió de les accions exercides per les entitats que formen part del sistema públic de servicis socials.  
c) La gestió de prestacions econòmiques en matèria de servicis socials, en especial la gestió de la renda garantida de ciutadania.  
d) Col·laborar i, si és el cas, coordinar, amb la resta d'administracions públiques, els protocols d'accés dels usuaris al sistema valencià de servicis socials.  
e) Executar, portar seguiment i avaluar els projectes que, s'emmarquen dins dels programes de prestacions bàsiques de servicis socials que puguen ser promoguts per altres administracions públiques, o en col·laboració amb estes.  
f) Aquelles altres que en el marc del seu àmbit funcional se li encomanen per la Direcció General.  
3.2 Servici d'Atenció al Menor Infractor, al qual li corresponen les funcions següents:  
a) Coordinar les competències atribuïdes a la Generalitat i a les entitats públiques en l'execució de mesura judicials, en aplicació de la legislació vigent en matèria de responsabilitat penal dels menors.  
  
b) Supervisar les actuacions relatives als servicis i centres de reeducació de menors infractors, incloent-ne els tràmits d'autorització i inscripció en el Registre General dels titulars d'activitats, de servicis i de centres d'acció social de la Comunitat Valenciana, així com, si és el cas, la tramitació d'expedients sancionadors.  
  
c) Tramitació, formalització i seguiment dels contractes amb centres, servicis i programes per a l'atenció a menors infractors.  
d) La preparació i seguiment de les subvencions destinades als programes i recursos d'atenció a menors infractors.  
e) Estudiar la legislació i valorar la necessitat de mesures normatives.  
l) Aquelles altres que en el marc del seu àmbit funcional se li encomanen per la Direcció General.  
3.3 Servici de Prevenció i Acolliment Residencial, al qual li corresponen les funcions següents:  
a) Coordinar i supervisar els recursos preventius de risc, servicis especialitzats d'atenció a la família i la infància (SEAFI), d'orientació i suport a famílies amb menors en situació de risc i desemparament, i desenrotllament dels protocols de prevenció, protecció i inserció social en matèria de protecció de menors.  
b) Dissenyar i coordinar les actuacions corresponents a l'exercici de les facultats protectores sobre menors en matèria de desemparament, tutela, guarda, i acolliment residencial.  
c) Dissenyar, implantar i supervisar els procediments de tramitació dels acolliments residencials de menors, així com dissenyar els protocols d'intervenció en centres residencials de protecció de menors.  
  
d) Supervisar les actuacions relatives als servicis i centres de protecció de menors, incloent-ne els tràmits d'autorització i inscripció en el Registre General dels titulars d'activitats, de servicis i de centres d'acció social de la Comunitat Valenciana, així com, si és el cas, la tramitació d'expedients sancionadors.  
e) Tramitar, formalitzar i fer seguiment de contractes amb centres i servicis de prevenció, protecció i inserció de menors.  
f) Elaborar i portar el seguiment de subvencions destinades al foment de centres i programes de prevenció, protecció i inserció de menors.  
g) Estudiar la legislació i valorar i proposar la necessitat de mesures normatives.  
h) Aquelles altres que en el marc del seu àmbit funcional se li encomanen per la Direcció General.  
3.4 Servici d'Acolliment Familiar i Adopció, al qual li corresponen les funcions següents:  
a) Dissenyar i coordinar les actuacions corresponents a l'exercici de les facultats protectores d'acolliment familiar, adopció nacional i internacional, així com programes relatius a estades temporals de menors estrangers.  
b) Tramitar, formalitzar i fer seguiment dels contractes relatius a servicis d'acolliment familiar i adopció de menors.  
c) Coordinar la tramitació per a l'elaboració de les resolucions sobre idoneïtat dels sol·licitants d'adopció per a l'exercici de la pàtria potestat, expedició de certificats d'idoneïtat i, si és el cas, expedició del compromís de seguiment en matèria d'adopció internacional.  
  
d) Acreditar, controlar i elaborar directrius d'actuació de les entitats de mediació d'adopció internacional.  
e) Donar suport tècnic i administratiu a l'òrgan col·legiat en matèria d'adopció de menors.  
f) Elaborar i fer seguiment de les subvencions destinades al foment d'acolliment familiar i protecció de l'adopció de menors.  
  
g) Supervisar els tràmits d'autorització i inscripció en el Registre General dels titulars d'activitats, de servicis i de centres d'acció social de la Comunitat Valenciana de les entitats que intervenen en el sector d'acolliment familiar i adopcions, i elevar la corresponent proposta, així com, si és el cas, la tramitació d'expedients sancionadors.  
  
h) Estudiar la legislació i valorar i proposar la necessitat de mesures normatives.  
i) Aquelles altres que en el marc del seu àmbit funcional se li encomanen per la Direcció General.  
  
Article 13. De la Direcció General d'Integració, Inclusió Social i Cooperació  
La Direcció General d'Integració, Inclusió Social i Cooperació és el centre directiu de la Secretaria Autonòmica de Servicis Socials i Solidaritat, al qual li corresponen les competències en matèria d'inclusió social, integració de la immigració, voluntariat social, així com les funcions en matèria de cooperació al desenrotllament i solidaritat.  
  
1. Corresponen a la Direcció General les competències següents:  
  
a) Planificar fer el seguiment i executar els plans, programes i instruments relacionats amb la integració de les persones immigrants, la inclusió social, la cooperació al desenrotllament i el voluntariat social.  
  
b) Dirigir i coordinar els plans relatius a la immigració, convivència i integració, cooperació al desenrotllament, inclusió social i voluntariat social.  
c) Gestionar les competències atribuïdes a les comunitats autònomes en la legislació vigent en matèria de drets i llibertats dels estrangers a Espanya i la seua integració social.  
d) Actuar en representació del Consell, en els òrgans col·legiats de les distintes administracions públiques, en les conferències sectorials i en altres òrgans de cooperació que es creen en matèria d'integració de persones immigrants i estrangeres, en immigració i en cooperació al desenrotllament.  
e) Formar part dels òrgans col·legiats de la Generalitat en què s'aborde el fet de la immigració, la seua integració, i la cooperació al desenrotllament, encarregant-se de la direcció tècnica, així com preparar els assumptes que hagen de ser tractats, i la coordinació de l'execució i el seguiment dels acords que adopten estos òrgans i intervindre, si és el cas, en representació del Consell en espais públics que tracten qüestions relacionades amb la immigració, la seua integració, i la cooperació al desenrotllament.  
f) Establir i desenrotllar les mesures i estratègies específiques destinades a evitar o compensar els desavantatges patits per col·lectius en situació desfavorable.  
g) Informar sobre l'oportunitat de projectes normatius, avantprojectes de pressupostos, de programes, ajudes i subvencions que versen sobre matèries de la seua competència.  
h) Coordinar amb l'Agència Espanyola de Cooperació Internacional per al Desenrotllament (AECID) i amb altres administracions, organismes i institucions nacionals o supranacionals, la realització de programes conjunts, així com el suport a les iniciatives solidàries de cooperació al desenrotllament de les ONG i de la resta d'agents de la cooperació valenciana, en especial a les seues plataformes de coordinació.  
i) Qualssevol altres actuacions que determinen la presència i la participació efectiva de la Generalitat en l'àmbit de la immigració, la seua integració, i la cooperació al desenrotllament i solidaritat, en especial amb el foment de la participació de la societat en accions de voluntariat.  
  
j) El foment de les accions del voluntariat social a través de les entitats i associacions per mitjà de les quals s'organitza socialment.  
k) Dirigir i coordinar tècnicament i funcionalment, en les matèries de la seua competència, les actuacions de les direccions territorials.  
l) Executar qualssevol altres funcions que se li assigne, pels titulars dels òrgans de què depenga jeràrquicament, en matèries del seu àmbit d'actuació funcional.  
2. De la Direcció General d'Integració i Inclusió Social i Cooperació depén la Subdirecció General d'Integració i Inclusió Social i Cooperació, la comesa de la qual és la coordinació, gestió i execució de les polítiques establides per la Direcció General servint-se de les unitats administratives que en depenen. Igualment exercirà les facultats que li delegue o encomane expressament la direcció general a què correspon.  
  
La Subdirecció General s'estructurarà en els servicis següents:  
2.1 Servici d'Integració i Voluntariat Social, al qual li corresponen les funcions següents.  
a) Elaborar, gestionar i fer seguiment de les convocatòries d'ajudes i dels convenis de col·laboració que se subscriguen en matèria d'integració, així com la justificació dels projectes aprovats en convocatòries públiques.  
b) Gestionar els instruments d'integració previstos en la legislació estatal vigent sobre drets i llibertats dels estrangers a Espanya i la seua integració social.  
c) Gestionar els instruments d'integració previstos en el legislació autonòmica sobre integració de les persones immigrants a la Comunitat Valenciana.  
d) Supervisar i inspeccionar la qualitat de les places dels centres d'acollida de les persones immigrants de la Comunitat Valenciana, la titularitat de les quals corresponga d'associacions i entitats privades o públiques que siguen objecte d'ajudes i subvencions.  
e) Impulsar el moviment associatiu de les persones immigrants i estrangeres en l'àmbit de la Comunitat Valenciana i coordinar els programes d'integració en els barris de la Comunitat Valenciana a través de la mediació i el diàleg intercultural entre associacions d'immigrants, entitats religioses i de veïns.  
f) Coordinar l'actuació interdepartamental de la Generalitat d'aquelles matèries que afavorixen la integració social de les persones immigrants: sanitat, educació, vivenda, ocupació i garanties jurídiques, i el seu càlcul pressupostari segons criteris de transversalitat.  
g) Portar el seguiment i avaluar els projectes finançats per la Generalitat per a la integració dels immigrants.  
h) El foment de les accions de voluntariat social potenciant la participació entre l'Administració i els voluntaris de la Comunitat Valenciana.  
i) La coordinació de les accions del voluntariat social amb les entitats i plataformes en què este s'organitza.  
j) Aquelles altres que en el marc del seu àmbit funcional se li encomanen per la Direcció General.  
2.2 El Servici d'Inclusió Social, al qual li corresponen les funcions següents:  
a) Gestionar els plans i estratègies específiques destinades a evitar o compensar els desavantatges patits per col·lectius en situació desfavorable.  
b) Coordinar qualssevol fòrums, plataformes, meses de solidaritat o altres òrgans, l'objectiu dels quals siga pal·liar situacions de necessitat o resoldre emergències socials.  
c) La gestió, execució i seguiment dels plans i programes d'inclusió social.  
d) Elaborar i fer seguiment de les subvencions destinades al foment de la inclusió social.  
e) Gestionar la prestació dels servicis i la gestió dels centres de servicis socials que siguen de titularitat de la Generalitat.  
f) Estudiar la legislació i valorar i proposar la necessitat de mesures normatives.  
g) Aquelles altres que en el marc del seu àmbit funcional se li encomanen per la Direcció General.  
2.3 El Servici de Cooperació, al qual li corresponen les funcions següents:  
a) Elaborar, gestionar i fer seguiment de les convocatòries d'ajudes i dels convenis de col·laboració que se subscriguen en matèria de cooperació, així com la justificació dels projectes aprovats en convocatòries públiques.  
b) Col·laborar en la coordinació d'actuacions del Comité d'Ajuda Humanitària i Emergències (CAHE) i la seua coordinació amb l'ajuda humanitària de les comunitats autònomes i de l'Estat.  
c) Gestionar econòmicament i pressupostàriament els programes de cooperació, i coordinar la informació sobre actuacions i convocatòries de diversos organismes d'àmbit local, autonòmic, estatal i de la Unió Europea, en matèria de cooperació al desenrotllament i solidaritat.  
d) Establir directrius per a la preparació de les convocatòries d'ajudes i convenis de col·laboració en matèria de cooperació al desenrotllament i per a la realització de programes en matèria de cooperació al desenrotllament que puguen establir-se o convindre's amb altres administracions públiques, ONG, i altres agents de cooperació.  
e) Programar, executar i supervisar els programes d'acció estratègica, de sensibilització i d'educació per al desenrotllament, tant en l'àmbit de la Comunitat Valenciana, de les universitats valencianes i dels països que siguen objecte d'actuació del Pla director de Cooperació.  
  
f) Elaborar estudis i estadístiques sobre la cooperació al desenrotllament a la Comunitat Valenciana i participació en la confecció i difusió del mapa de la cooperació descentralitzada de la Unió Europea.  
g) Gestionar el Registre Autonòmic de les Persones Cooperants Valencianes i el Registre d'Agents de la Cooperació al Desenrotllament de la Comunitat Valenciana.  
h) Aquelles altres que en el marc del seu àmbit funcional se li encomanen per la Direcció General.  
  
Article 14. De la Direcció General de la Joventut  
1. La Direcció General de la Joventut és el centre directiu de la Secretaria Autonòmica de Família i Solidaritat que té encomanades les competències en matèria relacionades amb la joventut, i el seu titular exercix la direcció general de l'Institut Valencià de la Joventut.Generalitat Jove.  
2. Corresponen a la direcció general les competències que l'article 10 de la Llei 18/2010, de la Generalitat, de Joventut de la Comunitat Valenciana, atribuïx a la direcció de l'Institut Valencià de la Joventut.Generalitat Jove en relació amb les competències de l'organisme previstes en l'article 6 d'esta llei, que es concreten en la planificació i la coordinació de les actuacions de la Generalitat en les matèries que afecten la joventut, així com l'execució de polítiques específiques de suport a la joventut i de foment de la participació juvenil.  
  
  
CAPÍTOL IV  
De la Subsecretaria  
  
Article 15. De la Subsecretaria  
La Subsecretaria, sota la directa dependència del conseller o la consellera de Benestar Social, exercirà les competències establides en l'article 69 de la Llei del Consell, i les seues competències, entre altres, són les següents:  
1. Exercir la superior coordinació i supervisió administrativa i tècnica de les direccions territorials del departament.  
2. Dirigir i gestionar els servicis generals i dependències comunes de la conselleria.  
3. Emetre els informes preceptius dels projectes normatius, convenis i acords de col·laboració que proposen i tramiten els diferents centres directius, assumptes que hagen de sotmetre's al Consell, al president de la Generalitat o a altres òrgans.  
4. Portar la gestió patrimonial dels béns afectats la conselleria.  
5. Realitzar la planificació i programació econòmica, incloses les inversions; elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.  
6. Tramitar i formalitzar els ingressos que s'originen per les activitats dels distints centres directius del departament.  
7. Tramitar els expedients de contractació, excepte els casos de delegació que s'establisquen.  
8. Gestionar els gastos de personal, excepte els casos de delegació que s'establisquen.  
9. Disposar la publicació, quan siga procedent, de les disposicions, resolucions i anuncis que emanen d'òrgans de la conselleria, en els diaris oficials.  
10. Elaborar estudis i anàlisis relatius a la racionalització i reorganització, tant de l'estructura organitzativa de la conselleria, com dels procediments de gestió que se'n realitzen i coordinar els treballs que en esta matèria s'elaboren per altres òrgans o unitats del departament.  
  
11. Impulsar, col·laborar i, si és el cas, elaborar normes, plans i projectes d'actuació relacionats amb les competències assignades a la conselleria.  
12. Dissenyar i executar, en col·laboració amb l'Institut Valencià d'Administració Pública, els plans formatius del personal de la conselleria, així com de formació d'empleats d'entitats i centres integrats en el sistema de servicis socials de la conselleria.  
13. Exercir les funcions assignades per la normativa vigent en matèria de millora de la qualitat dels servicis públics.  
14. Informar els avantprojectes i projectes normatius provinents d'altres conselleries.  
15. Exercir les funcions de la conselleria en matèria d'infraestructura i eliminació de barreres arquitectòniques que no estiguen expressament atribuïdes a un altre centre directiu.  
16. Inscripció en el Registre General dels titulars d'activitats, de servicis i centres d'acció social de la Comunitat Valenciana.  
  
Article 16. Òrgans de la Subsecretaria  
La Subsecretaria, per al desenrotllament de les competències expressades en l'article anterior, s'estructura en els òrgans següents:  
1. La Secretaria General Administrativa, a la qual li corresponen les funcions establides en l'article 73.2 de la Llei del Consell, s'estructura en els servicis següents:  
1.1. Servici de Gestió Econòmica i d'Anàlisi i Programació Pressupostària, al qual li corresponen les funcions següents:  
a) Elaboració de l'avantprojecte de pressupostos de la conselleria.  
b) Tramitar i formalitzar els ingressos que s'originen per les activitats dels distints centres directius de la conselleria.  
c) Control i seguiment de l'execució pressupostària i econòmica de tots els programes pressupostaris de la conselleria i tramitació de les seues corresponents modificacions pressupostàries.  
d) Gestionar el programa pressupostari de la conselleria corresponent a direcció i assumptes generals.  
e) Coordinació i seguiment de les distintes caixes pagadores de la conselleria així com la comptabilització dels comptes justificatius dels fons de caixa fixa gestionats pels centres directius de la conselleria.  
  
f) Supervisió de l'activitat de gestió economicopressupostària que realitzen altres unitats de la conselleria.  
g) Avaluar els programes pressupostaris i, en general, desenrotllar les funcions de caràcter econòmic i pressupostari que li siguen encomanades pels òrgans superiors.  
h) Establir les directrius per a la correcta gestió de gastos i ingressos i l'òptima utilització dels recursos.  
i) Dissenyar i mantindre actualitzats els programes d'informació i gestió econòmica de la conselleria.  
j) Gestió de la formalització de les subvencions nominatives aprovades per la Llei de Pressupostos de la Generalitat, els beneficiaris de les quals siguen entitats locals.  
k) Gestió patrimonial dels béns mobles.  
l) Les altres que, en el marc del seu àmbit funcional, se li encomanen per la Secretaria General Administrativa.  
  
1.2. Servici de Recursos Humans, al qual li corresponen les funcions següents:  
a) Preparar les propostes de modificació de les relacions de llocs de treball i les seues actualitzacions.  
b) Tramitar les incidències de personal dels servicis centrals de la conselleria.  
c) Conservar i custodiar els expedients personals dels empleats públics al servici de la conselleria.  
d) Vetlar pel compliment de la normativa en matèria de personal.  
  
e) Tramitar els expedients disciplinaris.  
f) Realitzar els estudis, propostes i actuacions que hagen d'efectuar-se respecte al personal de la conselleria.  
g) Vetlar pel funcionament correcte del registre general d'entrada i eixida de documents i de l'arxiu general.  
h) Proposar la resolució dels expedients de responsabilitat patrimonial de la conselleria.  
i) Tramitar les reclamacions administratives prèvies a l'exercici d'accions laborals.  
j) Qualssevol altres funcions relatives a matèries de personal dels servicis centrals de la conselleria.  
k) Proposta a l'òrgan competent i, si és el cas, realització de cursos de formació en matèries de competència de la conselleria.  
l) Tramitar totes les incidències relatives a la gestió de nòmina del personal adscrit al departament.  
M. Les altres que, en el marc del seu àmbit funcional, se li encomanen per la Secretaria General Administrativa.  
1.3. Servici Coordinació i Suport Tècnic, al qual li corresponen les funcions següents:  
a) Coordinar i impulsar la tramitació dels projectes normatius, així com col·laborar amb les direccions generals en l'elaboració d'estos.  
  
b) Racionalització dels procediments administratius, en coordinació amb les altres unitats de la conselleria.  
c) Assistència tècnica a les direccions generals per a la preparació de convocatòries de subvencions i concerts, així com per a la implantació de procediments de gestió.  
d) Assistència tècnica i administrativa al Consell Valencià de Benestar Social.  
e) Gestió i coordinació de les diferents oficines d'informació pública de la conselleria.  
f) Coordinació, seguiment, supervisió i impuls de la tramitació dels convenis de col·laboració a subscriure per la conselleria, així com remissió dels convenis subscrits al Registre de Convenis.  
g) Estudi i proposta sobre normalització de documentació administrativa.  
h) Supervisió i remissió dels expedients corresponents als assumptes que s'hagen d'elevar a la Comissió de Secretaris Autonòmics i Subsecretaris i al Consell per a la seua aprovació o coneixement, preparar l'informe de la Subsecretaria i traslladar els acords al centre directiu corresponent de la conselleria.  
i) Tramitació de la publicació de normes i actes de la conselleria en els diaris oficials.  
j) Les altres que, en el marc del seu àmbit funcional, se li encomanen per la Secretaria General Administrativa.  
1.4. Servici de Contractació, Gestió Patrimonial i Assumptes Generals, al qual li corresponen les funcions següents:  
a) Anàlisi, disseny, determinació i ordenació de criteris en relació amb les contractacions que s'efectuen.  
b) Estudiar, preparar i formalitzar els expedients de contractació de la conselleria.  
c) Portar el seguiment de l'execució dels expedients de contractació de la conselleria.  
d) Elaboració d'informes, propostes de resolució i la resta d'incidències que es deriven dels contractes.  
e) Gestió patrimonial dels béns immobles adscrits a la conselleria.  
  
f) Qualsevol altra funció relativa a contractació i patrimoni.  
h) Gestionar els assumptes generals, i dependències comunes, com ara règim interior, manteniment d'instal·lacions, organització i coordinació del personal subaltern i conductors i altres comeses semblants.  
j) Establir criteris de racionalització i homogeneïtzació en matèria d'adquisició i utilització de material de tipus general i elaborar la proposta i gestionar l'adquisició de mobiliari i material fungible i inventariable.  
k) Les altres que, en el marc del seu àmbit funcional, se li encomanen per la Secretaria General Administrativa.  
2. La Subdirecció General de Qualitat i Ordenació de Centres al qual li corresponen impulsar, col·laborar en la tramitació i, si és el cas, elaborar normes, plans i projectes d'actuació en matèries que afecten el conjunt de la Conselleria, així com coordinar l'acció dels òrgans de la Conselleria quan la seua actuació haja de ser conjunta o haja de tindre efectes més enllà del seu àmbit específic d'actuació, fomentar i executar les actuacions en matèria de responsabilitat social corporativa, realitzar tant la prevenció, supervisió i control del compliment de la normativa vigent, com la promoció, normalització, seguiment i avaluació de la qualitat en la prestació dels servicis socials.  
També seran funcions de la Subdirecció General de Qualitat i Ordenació de Centres:  
1. La gestió de les autoritzacions.  
2. El control de qualitat dels centres i servicis.  
3. Garantir, en el temps, l'adequació dels centres i servicis a les determinacions establides per la normativa.  
4. El disseny i implantació de programes sociosanitaris en els centres, i desenrotllament dels mecanismes de coordinació amb els servicis sanitaris.  
5. El desenrotllament de les actuacions relatives a la inserció sociolaboral, socioeducativa i sociocultural de les persones majors i/o discapacitades, en coordinació amb altres conselleries, organismes i administracions públiques.  
6. Exercir les funcions en matèria d'infraestructures no assignades amb caràcter específic a un altre centre directiu.  
7. L'exercici de les facultats que li delegue o encomane expressament la Subsecretaria.  
La Subdirecció General de Qualitat i Ordenació de Centres s'estructura en els servicis següents:  
2.1. Servici de Qualitat, Acreditació, Autorització i Inspecció de Centres i Servicis al qual li corresponen les funcions següents:  
a) La realització dels tràmits administratius per a l'autorització, acreditació i registre dels centres i servicis que formen part del sistema de servicis socials garantint el compliment dels requisits establits en la normativa vigent.  
b) El seguiment i la supervisió dels centres i servicis autoritzats, així com la proposta d'implantació de programes de millora d'estos.  
  
c) La comprovació del compliment dels requisits exigits als centres de servicis socials especialitzats per a l'atenció de persones dependents per a la seua adhesió als programes de finançament públic.  
  
d) El registre d'entitats, centres i servicis.  
e) La instrucció dels procediments sancionadors sobre els incompliments quant a requisits dels centres i servicis i respecte dels drets dels beneficiaris.  
f) La tramitació de les queixes i recursos dels usuaris que es referisquen a qualsevol àmbit de la Conselleria excepte en matèria de dependència.  
g) Vetlar pel respecte dels drets dels usuaris.  
h) L'exercici de la funció inspectora sobre les persones físiques o entitats que realitzen activitats de servicis socials en l'àmbit de la Comunitat Valenciana, així com sobre els centres o servicis, públics o privats, que desenrotllen tal tipus d'activitats, comprovant el compliment de les normes vigents en la matèria, i alçar, si és procedent, les corresponents actes d'infracció o obstrucció, i proposar, si és el cas, les mesures correctores o de sanció corresponents.  
  
i) Supervisar la destinació i l'adequada utilització dels fons públics concedits a persones físiques o jurídiques per mitjà de subvencions, contractes, convenis o qualsevol altra figura semblant prevista en la normativa vigent.  
j) L'exercici de la potestat sancionadora sobre els incompliments quant a requisits dels centres i servicis i respecte dels drets dels usuaris.  
  
k) Col·laborar en l'avaluació del compliment dels nivells de qualitat dels servicis socials que es presten a la Comunitat Valenciana i dels plans i programes de qualitat que duga a terme la Conselleria i, en especial, del grau de satisfacció de les persones usuàries dels centres.  
   
l) Impulsar, col·laborar en la tramitació i, si és el cas, elaborar normes, plans i projectes d'actuació; impuls i col·laboració en la tramitació de les mesures d'eliminació de barreres arquitectòniques.  
M. Executar les actuacions en matèria de responsabilitat social corporativa.  
n) La promoció, normalització, seguiment i avaluació de la qualitat en la prestació dels servicis socials.  
o) Les altres que se li encomanen per la subdirecció general en matèria de qualitat, acreditació, autorització i inspecció de centres i servicis.  
2.2. Servici d'Oficina Tècnica de Projectes i Obres, al qual li corresponen les següents funcions, sempre que no estiguen expressament atribuïdes a un altre centre directiu:  
a) Informar les instruccions tècniques per a l'elaboració de projectes.  
b) Elaboració de projectes i la direcció tècnica de les obres, quan així s'acorde i, quan siga procedent, atendre al seu manteniment.  
c) Supervisió dels projectes d'obres de la conselleria i les seues modificacions, demanant els aclariments, ampliacions de dades, estudis o rectificacions que es creguen oportunes i les esmenes dels defectes observats.  
d) Supervisar els projectes d'obres subvencionades per la Conselleria.  
e) Efectuar el seguiment de les obres realitzades directament o indirectament per la Conselleria.  
f) Emissió dels informes tècnics que exigisca la normativa vigent o que siguen sol·licitats per les diferents unitats de la Conselleria.  
g) Control i seguiment dels béns immobles afectes la Conselleria.  
  
  
TÍTOL III  
De l'Organització Territorial  
  
Article 17. De les direccions territorials  
1. Com a expressió del principi de desconcentració administrativa, en cada una de les capitals de les províncies d'Alacant, Castelló i València hi ha una direcció territorial de Benestar Social, sota la dependència orgànica de la Subsecretaria i amb competència en el territori de la respectiva província.  
2. Funcionalment, les direccions territorials depenen de les secretaries autonòmiques a través dels distints centres directius de la Conselleria, en consideració a la matèria a què, en cada cas, es referisca la corresponent actuació administrativa.  
  
Article 18. De les atribucions del director o directora territorial  
1. Al capdavant de cada direcció territorial està el director o directora territorial de Benestar Social, amb el caràcter de representants permanents de la conselleria en el seu respectiu àmbit.  
2. A la persona titular de la direcció territorial li correspon la direcció de tots els servicis, programes i activitats que exercixen les unitats dependents de la direcció territorial de l'àmbit de la seua competència, sense perjuí de la dependència funcional que s'establisca respecte a cada un dels distints centres directius de la conselleria, segons l'índole de la matèria.  
  
Article 19. Funcions del director o directora territorial  
1. Correspon a la persona titular de la direcció territorial vetlar per l'adequat desplegament i execució de les funcions pròpies de la Conselleria de Benestar Social en el seu àmbit territorial.  
2. El titular de la direcció territorial exercix les funcions que li atribuïxen les disposicions vigents, així com les que expressament li deleguen els òrgans directius competents.  
  
Article 20. Estructura de la direcció territorial  
Per al desenrotllament de les seues funcions, cada una de les direccions territorials s'estructura en els servicis següents:  
1. Secretari o secretària territorial, que tindrà rang de servici, al qual li correspon la coordinació interna dels servicis i unitats administratius en l'àmbit de la direcció territorial. Exercix les funcions relatives a les gestió administrativa en matèria de personal, gestió econòmica i pressupostària, contractació administrativa, assumptes generals, informació i registre d'entrada i eixida de documents.  
2. Servici de Dependència i Majors, al qual li corresponen les funcions relatives a estes matèries seguint les directrius de la Direcció General de Dependència i Majors.  
3. Servici de Persones amb Discapacitat, al qual li corresponen les funcions de dirigir el Centre d'Avaluació seguint les directrius de la Direcció General de Persones amb Discapacitat, així com planificar els criteris i homogeneïtzar les propostes d'actuació dels equips de treball en el seu respectiu centre.  
4. Servici de Servicis Socials, Menor i Família, al qual li corresponen les funcions relatives a la gestió en el seu àmbit territorial de les matèries de família, menor, adopció i servicis socials generals.  
  
Article 21. Facultat de resoldre els expedients  
Quan alguna disposició atribuïsca una altra competència a la Conselleria de Benestar Social sense especificar l'òrgan que haja d'exercir-la, s'entendrà que la facultat d'instruir i de resoldre els expedients correspon als òrgans territorials competents per raó de la matèria i, d'existir diversos, al superior jeràrquic comú.  
  
  
DISPOSICIÓ TRANSITÒRIA  
  
Única. Règim transitori de les unitats i llocs de treball de nivell administratiu  
Les unitats i llocs de treball de nivell administratiu no previstes en el present reglament, continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria, sense perjuí de la competència per a resoldre dels òrgans als quals els ha sigut atribuïda. La seua retribució es realitzarà amb càrrec als mateixos crèdits pressupostaris, tot això fins que es duguen a terme les modificacions o actuacions que siguen procedents en estos en el marc de la vigent normativa en matèria de funció pública per a l'adequació de la nova estructura orgànica, sense perjuí que posteriorment siguen aprovades les relacions de llocs de treball adaptades a esta. Així mateix, des del moment de l'entrada en vigor d'este decret, es podran produir els canvis d'adscripció d'unitats administratives que siguen procedents, de conformitat amb la reorganització efectuada.  
  
  
DISPOSICIÓ ADDICIONAL  
  
Única. Competència sancionadora en matèria de subvencions  
Correspon a la persona titular de la Conselleria de Benestar Social, en el seu àmbit competencial, la imposició de les sancions que deriven dels procediments sancionadors instruïts en matèria de subvencions.  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 193/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Benestar Social.  
Així mateix, queden derogades totes les disposicions que del mateix rang o d'un rang inferior que s'oposen a este decret.  
  
  
DISPOSICIONS FINALS  
  
Primera. Desplegament  
Es faculta el titular de la Conselleria de Benestar Social per a dictar totes les disposicions que requerisca el desplegament i execució d'este decret, en compliment del que disposa l'article 65 de la Llei 5/1983, de 30 de novembre, del Consell.  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
Alacant, 10 de gener de 2014  
  
El president de la Generalitat,  
ALBERTO FABRA PART  
  
La consellera de Benestar Social,  
ASUNCIÓN SÁNCHEZ ZAPLANA


Còpia Permalink ELI